Document ID: 31972R2841

NEUVOSTON ASETUS (ETY) N:o 2841/72,
annettu 19 päivänä joulukuuta 1972,
Euroopan talousyhteisön ja Sveitsin valaliiton sopimuksessa määrätyistä suojatoimenpiteistä
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 113 artiklan,
ottaa huomioon komission ehdotuksen,
sekä katsoo, että
Euroopan talousyhteisön ja Sveitsin valaliiton sopimus allekirjoitettiin Brysselissä 22 päivänä heinäkuuta 1972,
noudatettavista menettelyistä Euroopan talousyhteisön perustamissopimuksessa määrättyjen suojalausekkeiden toimeenpanemiseksi määrätään perustamissopimuksessa, ja
sitä vastoin sopimuksen 22-27 artiklassa määrättyjen suojalausekkeiden ja varotoimenpiteiden toimeenpanoa koskevat yksityiskohtaiset säännöt on vielä vahvistettava,
ON ANTANUT TÄMÄN ASETUKSEN:
1 artikla
Neuvosto voi päättää perustamissopimuksen 113 artiklassa määrätyn menettelyn mukaisesti saattaa 22, 24 ja 26 artiklassa määrättyjen toimenpiteiden toteuttamisen Euroopan talousyhteisön ja Sveitsin valaliiton sopimuksella - jäljempänä sopimus - perustetun sekakomitean käsiteltäväksi. Tarvittaessa neuvosto toteuttaa nämä toimenpiteet saman menettelyn mukaisesti.
Komissio voi antaa tässä tarkoituksessa tarpeelliset ehdotukset omasta aloitteestaan tai jäsenvaltion pyynnöstä.
2 artikla
1. Jos tietyt käytännöt oikeuttavat yhteisön soveltamaan sopimuksen 23 artiklassa määrättyjä toimenpiteitä, komissio päättää, perehdyttyään tapausta koskeviin asiakirjoihin, omasta aloitteestaan tai jäsenvaltion pyynnöstä, ovatko kyseiset käytännöt sopimuksen mukaiset. Tarvittaessa komissio ehdottaa suojatoimenpiteiden toteuttamista neuvostolle, joka päättää asiasta perustamissopimuksen 113 artiklassa määrätyn menettelyn mukaisesti.
2. Jos tietyt käytännöt aiheuttavat suojatoimenpiteiden soveltamisen yhteisössä sopimuksen 23 artiklan perusteella, komissio päättää, perehdyttyään tapausta koskeviin asiakirjoihin, ovatko käytännöt sopimuksen periaatteiden mukaiset. Tarvittaessa se antaa aiheelliset suositukset.
3 artikla
Jos tietyt käytännöt oikeuttavat yhteisön soveltamaan sopimuksen 25 artiklassa määrättyjä toimenpiteitä, sovelletaan asetuksessa (ETY) N:o 459/68(1) säädettyä menettelyä.
4 artikla
1. Jos poikkeuksellisten olosuhteiden vuoksi on tarpeen toimia heti sopimuksen 24 ja 26 artiklassa tarkoitetuissa tilanteissa tai tilanteissa, joissa vientituella on suora ja välitön vaikutus kauppaan, 27 artiklan 3 kohdan d alakohdassa määrättyjä suojatoimenpiteitä sovelletaan seuraavin edellytyksin.
2. Komissio voi omasta aloitteestaan tai jäsenvaltion pyynnöstä antaa tarvittavat ehdotukset, joista neuvosto päättää perustamissopimuksen 113 artiklassa määrätyn menettelyn mukaisesti.
3. Kyseinen jäsenvaltio voi, lukuun ottamatta tilanteita, joissa vientituella on suora ja välitön vaikutus kauppaan, ottaa käyttöön tuonnin määrällisiä rajoituksia. Sen on heti ilmoitettava näistä toimenpiteistä muille jäsenvaltioille ja komissiolle.
Komissio päättää kiireellisen menettelyn mukaisesti ja 24 artiklassa tarkoitetuissa tapauksissa korkeintaan kolmen työpäivän kuluessa ja 26 artiklassa tarkoitetuissa tapauksissa korkeintaan viiden työpäivän kuluessa ensimmäisessä alakohdassa tarkoitetusta ilmoittamisesta, onko toimenpiteitä edelleen sovellettava, muutettava vai onko ne poistettava.
Komission päätös annetaan tiedoksi kaikille jäsenvaltioille. Päätös on pantava viipymättä täytäntöön.
Jäsenvaltiot voivat saattaa komission päätöksen neuvoston käsiteltäväksi 24 artiklassa tarkoitetuissa tapauksissa viiden työpäivän kuluessa ja 26 artiklassa tarkoitetuissa tapauksissa kymmenen työpäivän kuluessa päätöksen tiedoksi antamisesta. Neuvosto kokoontuu viipymättä. Se voi määräenemmistöllä muuttaa komission päätöstä tai kumota sen.
Jos tämän kohdan mukaisesti toimenpiteet toteuttanut jäsenvaltio saattaa asian neuvoston käsiteltäväksi, komission päätöksen voimaantuloa lykätään. Lykkäys päättyy 24 artiklassa tarkoitetuissa tapauksissa viidentoista ja 26 artiklassa tarkoitetuissa tapauksissa kolmenkymmenen päivän kuluttua siitä, kun asia on saatettu neuvoston käsiteltäväksi, ellei viimeksi mainittu ole vielä muuttanut tai kumonnut komission päätöstä.
Tätä kohtaa sovellettaessa on ensisijaisesti valittava toimenpiteitä, jotka aiheuttavat mahdollisimman vähän häiriötä yhteismarkkinoiden toiminnalle.
Komissio käy neuvotteluja ennen kuin se tekee kyseisen jäsenvaltion tämän kohdan soveltamiseksi toteuttamia toimenpiteitä koskevan päätöksen.
Nämä neuvottelut käydään neuvoa-antavassa komiteassa, joka muodostuu kunkin jäsenvaltion edustajista ja jonka puheenjohtajana toimii komission edustaja.
Komitea kokoontuu puheenjohtajansa kutsusta. Puheenjohtajan on toimitettava jäsenvaltioille niin pian kuin mahdollista kaikki aiheelliset tiedot.
5 artikla
Tämän asetuksen säännökset eivät vaikuta perustamissopimuksessa, erityisesti sen 108 ja 109 artiklassa, määrättyjen suojalausekkeiden soveltamiseen siinä määrättyjen menettelyjen mukaisesti.
6 artikla
Komissio antaa sopimuksen 27 artiklan 2 kohdassa tarkoitetun yhteisön ilmoituksen sekakomitealle.
7 artikla
Neuvosto päättää ennen 31 päivää joulukuuta 1974 määräenemmistöllä komission ehdotuksesta sellaisista tämän asetuksen, erityisesti sen 4 artiklan 3 kohdan, mukautuksista, jotka voivat kokemusten perusteella osoittautua tarpeellisiksi, jotta voidaan välttää yhteismarkkinoiden yhtenäisyyden vaarantuminen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä joulukuuta 1972.

Labels: 18
15
5